Komisijos sprendimas
2000 m. kovo 31d.
pateikiantis patvirtintų spermos surinkimo centrų, galinčių importuoti arklinių spermą iš trečiųjų šalių, sąrašą ir iš dalies keičiantis Sprendimus 96/539/EB ir 96/540/EB
(pranešta dokumentu Nr. C (2000) 912)
(tekstas svarbus EEE)
(2000/284/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią veterinarijos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi veterinarijos reikalavimai, nustatyti specialiose Bendrijos taisyklėse, nurodytose Direktyvos 90/425/EEB [1], su paskutiniais pakeitimais, padarytais Komisijos sprendimu 95/176/EB [2], A priedo I dalyje, bei jų importą į Bendriją, ypač į jos 17 straipsnio 3 dalies a punktą,
kadangi:
(1) Valstybės narės, remdamosi Komisijos sprendimo 94/63/EB [3] II dalimi ir nepažeisdamos Komisijos sprendimo 92/160/EEB [4] nuostatų, leidžia importuoti arklinių spermą iš Tarybos sprendimo 79/542/EEB [5] priedo 1 dalyje nurodytų gyvus arklinių rūšies gyvulius importuojančių trečiųjų šalių.
(2) Remiantis Direktyvos 92/65/EEB 17 straipsnio 3 dalies a punktu reikia atlikti Bendrijos patikrinimus, apsilankant vietoje, ir užtikrinti vienodą pirmiau minėtos direktyvos, ypač jos priedų, taikymą.
(3) Todėl būtų tikslinga sudaryti centrų, patvirtintų surinkti importui į Europos bendriją skirtą arklinių spermą, kuriai trečiųjų šalių kompetentingos institucijos suteikė garantijas, tolygias nustatytoms Direktyvos 92/65/EEB II skyriuje, laikinus sąrašus.
(4) Laikinajame sąraše turi būti nurodytas kiekvieno centro ISO kodas, trečiosios šalies pavadinimas, centro pavadinimas, adresas bei registracijos numeris, patvirtinančioji institucija ir patvirtinimo data.
(5) Atsižvelgiant į naują informaciją šį sprendimą retkarčiais bus būtina patikrinti iš naujo ir prireikus iš dalies pakeisti.
(6) Yra manoma, kad Islandijoje arklinių infekcine anemija nesergama, tad importuojant iš šios šalies gyvus arklinių šeimos gyvūnus testų atlikti nebūtina. Todėl importui iš Islandijos laikinai sustabdomi Sprendime 96/539/EB [6] dėl arklinių spermos importo ir Sprendime 96/540/EB [7] dėl arklinių kiaušialąsčių ir embrionų importo nustatyti minėtos ligos testai.
(7) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ
1 straipsnis
1. Valstybės narės, neprieštaraudamos Sprendimo 92/160/EEB nuostatoms, leidžia importuoti arklinių spermą, surinktą į šio sprendimo priede pateiktą sąrašą įtrauktuose centruose.
2. 1 dalyje minėta sperma turi būti surinkta po to, kai centrą patvirtino susijusios trečiosios šalies kompetentingos nacionalinės institucijos.
2 straipsnis
1. Sprendimo 96/539/EB priede pateikto Veterinarinio sertifikato 1.3.3.6.1 punkto gale pridedama (5) išnaša.
2. Sprendimo 96/540/EB priede pateikto Veterinarinio sertifikato 1.3.2.5.1 punkto gale pridedama (5) išnaša.
3. 1 ir 2 dalyse minima išnaša formuluojama taip:
"(5) Arklinių infekcinės anemijos agargelio imunodifuzinį testą (Coggins testas) nebūtina atlikti Islandijoje nuo gimimo gyvenusiems arklinių šeimos donorams, jei yra oficialiai patvirtinta, kad arklinių infekcine anemija Islandijoje nesergama."
3 straipsnis
Šis sprendimas skirtas valstybėms narėms.
Priimta Briuselyje, 2000 m. kovo 31 d.